google/wiki40b huggingface dataset:
ג'ון וויק (סדרת סרטים)

ג'ון וויק (2014)

הסרט הראשון בסדרת הסרטים מגולל את קורותיו של ג'ון וויק, מתנקש מיומן שפרש אך נאלץ לשוב חזרה לאחר מות אשתו ועקב הרג כלבתו בידי אנשי המאפיה הרוסית.
בסרט מתואר עולם של רוצחים שכירים עם טקסים, קודים וכללי כבוד משלו. חלק מהסרט מתרחש במלון קונטיננטל שמציע, בנימוס קפדני, שירותי ניקיון ועזרה ראשונה ייחודיים לאנשים בתחום העיסוק הזה, כחלק מרשת בתי מלון בשם 'קונטיננטל'.

ג'ון וויק: פרק 2 (2017)

בסרט השני בסדרת הסרטים ג'ון וויק מגלה שמוצע פרס של 7 מיליון דולר על ראשו ונאלץ להגן על עצמו מפני צבא של מתנקשים מיומנים.

ג'ון וויק 3: פראבלום (2019)

בחודש אוקטובר 2016, סטהלסקי הצהיר כי פרק שלישי נמצא בשלבי פיתוח. ביוני 2017, דווח כי קולסטד יחזור לכתוב את התסריט עבור הסרט השלישי. בספטמבר, הוכרז כי הסרט ייצא לאקרנים ב-17 במאי 2019. בינואר 2018 צ'אד סטהלסקי הוכרז כבמאי הסרט ואליו יצטרפו נוסף לקיאנו ריבס גם קומון, לורנס פישבורן ורובי רוז שיגלמו את תפקידיהם מהסרטים הקודמים. 
צילומי הסרט התרחשו בניו יורק, ירדן ויפן וההפקה יצאה לדרך במרץ 2018. אושר ליהוקו של הירויוקי סנאדה לתפקיד נבל הסרט. במאי 2018 הצטרפה גם האלי ברי לצוות השחקנים. ביולי 2018 נחשף שם הסרט "John Wick 3: Parabellum" 
ג'ון וויק במנוסה משתי סיבות: פרס של 14 מיליון דולר הונח על ראשו והוא הפר את החוק המרכזי של הקונטיננטל: הוא ביצע רצח בתחומי המלון. הקורבן היה חבר בשולחן הגבוה, שהכריז את הפרס על ראשו. ג'ון נאלץ להשתמש בכל אמצעי אפשרי כדי לשרוד.

ג'ון וויק 4

במאי 2019 נודע כי צ'אד סטאהלסקי עובד על הסרט הרביעי בסדרה. קיאנו ריבס הצהיר שהוא יצטרף לסרטי ההמשך כל עוד הסרטים יהיו פופולריים. Lionsgate אישרו רשמית את ההפקה לסרט הרביעי ותאריך יציאתו לאקרנים הוא 21 במאי 2021.

סדרת הטלוויזיה

ביוני 2017, צ'אד סטהלסקי ודרק קולסטאד החלו לעבוד על סדרת טלוויזיה שתתבסס על דמויות מסדרת הסרטים, שתיקרא "הקונטיננטל", על שם המלון הייחודי שמככב בכל הסרטים. הסדרה תתמקד במתרחש בין כותלי המלון המהווה מקלט למתנקשים. קיאנו ריבס ואיאן מק'שיין הסכימו לשוב לגלם את דמויותיהם מהסרטים.
בינואר 2018, הסדרה הוזמנה על ידי רשת Starz. כריס קולינס נשכר לכתיבת התסריט בעוד דייוויד ליטץ' וצ'אד סטהלסקי יפיקו ויביימו.

משחק הווידאו

ב-7 באוגוסט 2015, אולפני Lionsgate ואולפני Starbreeze הכריזו על שיתוף פעולה בפיתוח משחק ירי מגוף ראשון במציאות מדומה המבוסס על הסרט, עבור פלטפורמת HTC Vive/Steam VR. הפיתוח נוהל על ידי Grab Games, עם Starbreeze כמפיצי המשחק. המשחק שוחרר לבסוף ב-9 בפברואר 2017 תחת השם John Wick Chronicles.
בנוסף הוכרז משחק בשם ''John Wick Hex'' משחק אסטרטגיה מבוסס ציר זמן המשחק מוגדר כפריקוול והוא מבוסס על התקופה בה ג'ון עוד לא פגש את אשתו. המשחק משמר את אווירת הסרטים במספר דוגמאות לריאליזם: כשהשחקן מקיף מכשול או מחסה יש לו נקודה עיוורת מאחורי המכשול והוא אינו יכול לראות אויבים שיבואו מאחורי קיר זה. דוגמה נוספת היא המחסנית של ג'ון, בניגוד למשחקי מחשב רבים אם במחסנית יש קליעים והשחקן בחר לטעון את האקדח כל הקליעים שבמחסנית ישארו בתוכה על הרצפה.
המשחק יצא ב 8 באוקטובר.
שלמה ברוודה

ביוגרפיה

נולד בארצות הברית בעיר ניוארק למשה יצחק מברנוביץ' ולמרים לבית קנטרוביץ' מהעיירה ז'עטל. אביו היה איש חינוך, דור שביעי (בן אחר בן) לרבי חיים חייקל מאמדור. אמו הייתה נכדת רבי אפרים מרדכי אפשטיין ממינסק, מחבר הספר מירא דכיא על פרקי אבות וספרים נוספים.
למד בישיבת מיר בארצות הברית שאליה התקבל למרות מדיניותה לא לקבל ילידי ארצות הברית]. למד שם אצל מי ששימש אז כמשגיח, הרב יחזקאל לוינשטיין, שאותו החשיב כרבו המובהק. אחר כך למד בישיבת לייקווד אצל הרב אהרן קוטלר. בעצת הרב לוינשטיין עלה ללמוד בישיבת מיר בירושלים. עמד בקשר עם הרב מבריסק ועם החזון איש.
בשנת תשי"ד נשא את לאה, בת הרב אברהם ברוך גרינבלט מבריסק, שעלה לירושלים. לאחר נישואיו למד בכולל קמניץ ובכולל חזון איש. בתקופה זו החל בעיסוקו הממושך בתורת הגר"א, ובעצת הרב לוינשטיין החל במסירת שיחות מוסר בישראל ובחוץ לארץ. בשנת תשי"ז (1957) נסע לחמש שנים ללמד בארצות הברית. בשנת תשכ"ב (1962) חזר לבני ברק. בשנת תשכ"ג, בעקבות בקשת הרב אלעזר מנחם שך והרב יעקב ישראל קנייבסקי, חיבר את ספרו הראשון, "עמלה של תורה", שעסק במעלת לימוד התורה ומעמדם של אברכי הכוללים. בשנים אלו יצר קשר הדוק עם הרב שך והרב קנייבסקי וראה עצמו כתלמידם. הרב שך כתב עליו באחת ההסכמות לספריו "שיש לו ידיעה גדולה בדברי הגר"א ויודע לפענח צפונות ורמזים בכתבי הגר"א".
בשנת תשכ"ח (1968) נסע ללונדון לטיפול רפואי ונשאר להתגורר שם במשך קרוב לשתים עשרה שנה. בשנת תשל"ט (1979) שב לבני ברק. החל משנת תשמ"ח (1988) ועד סוף ימיו חילק את זמנו בין ירושלים לניוארק, כשהוא ממשיך בעבודתו הספרותית ובמסירת שיעורים בישיבות, כוללים ובתי כנסיות. שיעוריו שודרו ונאגרו ב"קול הלשון", "קול הדף" ו"קול הפרשה".
נפטר בארצות הברית לאחר מחלה ממושכת, והובא לקבורה בהר המנוחות בירושלים. (מיקום קברתו על ידי חב"ק פרושים, גוש י"ט חלקה ח' שורה ב' קבר ז').

שיטתו

בשיעוריו התמקד בכמה נושאים: תוכחה כנגד קיום מצוות שלא מתוך חיוניות ("מלומדה" בעגה הישיבתית), מעלת התפילה, הקדשת החיים ללימוד תורה, צביונו של בן ישיבה, חיים רוחניים, חינוך עצמי לנתינה, הצורך בעמל ועוד. נהג לדבר בסגנון תובעני, כשאת יסודות דבריו ביסס בעיקר על ספרי הגר"א, עליה חיבר ספרים ואותה הפיץ.

משפחתו

בניו הם: חיים חייקל, ישעיה זאב, ואהרן. חתניו הם: הרב יוסף יוסלובסקי, הרב יעקב יצחק אלטוסקי, והרב אשר דרוק.
גיסו הוא הרב אפרים גרינבלט, מחבר סדרת ספרי השו"ת רבבות אפרים.
דוד קלטינס

קריירה

קלטינס החל לשחק כדורגל בקבוצות הילדים של הפועל ירושלים, ובגיל 12 הצטרף למחלקת הנוער של בית"ר ירושלים. קלטינס מחזיק באזרחות הולנדית ובדרכון אירופאי בשל העובדה שאביו הוא הולנדי. מלבד עמדת הקשר אחורי שיחק קלטינס בקבוצת הנוער גם בעמדות המגן והחלוץ. כבר בעונת 2014/2015 הצטרף קלטינס לאימוני הקבוצה הבוגרת של בית"ר ירושלים, ולעיתים גם נמנה עם סגל הקבוצה הבוגרת, אך לא זכה לדקות משחק.
בתחילת עונת 2015/2016 שותף קלטינס במשחקי הקבוצה בגביע הטוטו, ובמחזור הראשון של ליגת העל ישב על הספסל בתיקו 0–0 של קבוצתו מול הפועל תל אביב. ב-26 באוקטובר 2015 ערך קלטינס את הופעת הבכורה שלו בליגת העל, כשהשלים 90 דקות ורשם בישול בניצחון 4–2 על מכבי תל אביב. שבוע לאחר מכן, ב-11 בנובמבר, נבחר קלטינס לשחקן המצטיין בניצחון 1–0 על הפועל רעננה. לאחר שהרשים בהזדמנויות אותן קיבל מהמאמן סלובודאן דראפיץ', זכה קלטינס לדקות משחק רבות יותר והפך לשחקן חשוב בחלק האחורי של הקישור בבית"ר ירושלים. ב-1 בפברואר 2016 כבש קלטינס את שער הבכורה שלו בקריירה, בתיקו 2–2 נגד מכבי תל אביב. בסך הכל כבש שער אחד ב-25 הופעות בליגה בעונתו הראשונה בקריירה, ונבחר לתגלית העונה.
בעונת 2016/2017, תחת המאמן רן בן שמעון, הוסט קלטינס מספר פעמים לעמדות הבלם והמגן ימני. ב-7 ביולי 2016 ערך קלטינס את הופעת הבכורה שלו במסגרת אירופית, כשעלה כמחליף בניצחון 1–0 על סלובודה טוזלה הבוסנית במסגרת הסיבוב הראשון של מוקדמות הליגה האירופית.
ב-25 ביוני 2019 עבר מבית"ר ירושלים להפועל באר שבע תמורת 1.5 מיליון אירו, וחתם בשורותיה לחמש שנים.

נבחרת ישראל

לזכותו של קלטינס 7 הופעות במדי נבחרת הנוער של ישראל, עמה השתתף באליפות אירופה לנוער בשנת 2014. את הופעת הבכורה שלו בנבחרת ישראל הצעירה ערך ב-24 במרץ 2016 במשחק מול הונגריה עד גיל 21. בנובמבר 2016 זומן לראשונה לסגל הנבחרת הבוגרת, וב-24 במרץ 2017 ערך את הופעת הבכורה שלו בנבחרת, כשנכנס כמחליף בהפסד 1–4 מול ספרד במסגרת מוקדמות מונדיאל 2018.
ליאון רייך

ליאון רייך (1879 דרוהוביץ', לפי נתונים אחרים נולד בלבוב - 1929 ורשה) היה מנהיגה של התנועה הציונית במזרח גליציה, אחד ממנהיגיה של הפוליטיקה היהודית בפולין.

ביוגרפיה

הוא סיים לימודי משפטים באוניברסיטת לבוב, במשך שנתיים למד מדעי המדינה בפריז. במהלך מלחמת העולם הראשונה הוא שירת במחלקה המשפטית של הצבא האוסטרו-הונגרית. 
הוא הצטרף אל התנועה הציונית ב-1897. בזמן לימודיו בלבוב הוא ייסד ארגון של סטודנטים ציונים הראשון בגליציה "אמונה". לאחר חזרתו מפריז ללבוב הוא עמד בראש התנועה הציונית בגליציה, בין 1907–1914 הוא היה עורך ראשי של שבועון "וסחוד" (פולנית: Wschód), בטאונם של ציוני גליציה בשפה הפולנית. הוא השתתף במספר קונגרסים ציונים (כחלק מציונים כלליים), וב-1913 הוא נבחר לוועד המנהל של ההסתדרות הציונית. הוא היה מנהיגה של התנועה הציונית של מזרח גליציה בין השנים 1920–1929.
הוא ניסה להיבחר לפרלמנט האוסטרו-הונגרי ב-1911, אך ללא הצלחה. לאחר פירוקה של האימפריה האוסטרו-הונגרית הוא נבחר ליושב ראש של הוועד הלאומי היהודי של מזרח גליציה. בזמן מלחמת פולין-אוקראינה הוא נאסר על ידי השלטון הפולני ושוחרר אחר השתדלותם של נחום סוקולוב, יוזף פילסודסקי ואישים אחרים. רייך היה אחד המנהיגים היהודים שפעלו למען מתן זכויות אזרחיות ופוליטיות ליהודי פולין. ב-1919 הוא השתתף עם מספר נציגי יהדות פולין בוועד המשלחות היהודיות בועידת ורסאי.
ב-1934 עצמותיו של רייך הוצאו מהקבר ונטמנו בתל אביב.

בסיים הפולני

ב-1922 הוא נבחר לסיים הפולני מטעם אזור הבחירה של העיר לבוב, הוא היה חבר בסיים עד מותו. בין 1924–1926 רייך היה יושב ראש המועדון היהודי (קולו) בסיים.
ביולי 1925 רייך יחד עם יהושע טהון הגיעו להסכם אוגודה עם ממשלת פולין לפיו נבחרי הציבור היהודים יתמכו בפעולותיה של הממשלה ובתמורה יזכו יהודי פולין לזכויות נוספות. הסכם זה זכה לביקורות הן מקרב הציבור היהודי, והן מצד הלאומנים היהודים.
כרומיזם

כרומיזם הוא תהליך כימי המביא לשינוי הפיך או בלתי הפיך בצבעו של חומר. ברוב המקרים הכרומיזם מבוסס על שינוי במצב האלקטרוני של המולקולות, במיוחד אלקטרוני π ו-d, ולכן התופעה נגרמת בדרך כלל עקב גורם חיצוני המביא לשינוי צפיפות האלקטרונים בחומר. לחומרים רבים בטבע תכונות כרומיות, ופותחו גם מגוון חומרים מלאכותיים בעלי תכונות אלה.
חומרים בעלי תכונות כרומיזם משמשים למגוון יישומים, כמו חיישנים, צבעים לבגדים, משקפי שמש (המתכהים בחשיפה לאור חזק), וחפצי נוי שונים.
עבר יומו בטל קרבנו

עבר יומו בטל קרבנו ובצורתו השימושית יותר עבר זמנו בטל קרבנו, הוא פתגם עברי שמשמעו: אין טעם בעשיית הדבר לאחר שעבר הזמן המתאים לעשייתו. במקור: "עבר יומו בטל קרבנו" (ברכות כו א)

מקור הפתגם

הדין לפיו "עבר יומו בטל קורבנו" מקורו בדרשת הספרא: "דבר יום ביומו (ויקרא, כ"ג, ל"ז), מלמד שאם עבר היום ולא הביאן אינו חייב באחריותן". מכח דרשה זו נפסק במשנה (תלמוד בבלי, מסכת תמורה, דף י"ד, עמוד א') שקרבנות ציבור אין חייבים באחריותם, אם מסיבה כלשהי לא הקריבו את אחד מקרבנות היום, אי אפשר ולפיכך אין חובה להקריבן בתורת "תשלומין" כעבור זמן. זאת בשונה מקרבנות יחיד, שאם לא הביאם היום עליו להביאם כשיוכל לעשות זאת.
במסכת ברכות נידונה האפשרות שלא יהיה ניתן להתפלל תפילת תשלומים במקרה ששכחו להתפלל תפילת מנחה, שמא בדומה לקרבנות נאמר גם בתפילות הכלל שאם עבר יומו בטל קרבנו. להלכה נדחתה אפשרות זו ואפשר להשלים את התפילה בתפילת ערבית כפולה.
לגבי קריאת פרשת השבוע פסק הרמ"א שאם לא קראו את הפרשה הראויה בשבת, אין אומרים בזה "עבר זמנו בטל קרבנו" וצריכים לקרוא בשבוע הבא גם את פרשת השבוע שעבר.
לגבי הבדלה נפסק כי מי שלא הבדיל עד יום רביעי, עבר זמנו ובטל קרבנו ואינו יכול עוד להבדיל עד למוצאי השבת הבאה.
נענע דיסק

נענע דיסק היא חברת תקליטים ישראלית שנוסדה ב-7 בדצמבר 1988 על ידי ניצן זעירא. האלבום הראשון שיצא בחברת התקליטים הוא סיפורים מהקופסא של רמי פורטיס.
בלייבל יצאו יותר מ-200 אלבומים, ביניהם אלבומים של רמי פורטיס, ברי סחרוף, הצמד פורטיסחרוף, כרמלה גרוס ואגנר, מאיר אריאל, נקמת הטרקטור, דן תורן, אפרת בן צור, כנסיית השכל, מוניקה סקס, אהובה עוזרי, אביאור ביירון, יסמין אבן, מאור כהן ועוד. האמנים ג'וני שועלי, רעש, רוקפור ואחרים הוציאו בנענע דיסק אלבומים תחת הכינוי "בננה".

היסטוריה

הלייבל נוסד ב-1988 ובאותה שנה הוציא רק את האלבום סיפורים מהקופסא של רמי פורטיס. בשניו הראשונות הוציא אלבומים גם לברי סחרוף, מאיר אריאל, נקמת הטרקטור ועוד. ב-1998, לכבוד חגיגות היובל למדינת ישראל, יצא בלייבל האוסף עבודה עברית, בו אומנים ישראלים מובילים עשו גרסאות חידוש לשירים של אומנים אחרים.
בשנת 2001 חגג המותג "בר מצווה" בהוצאת אלבום אוסף ובהופעות ענק של אמניו שהתקיימו באולם הסינרמה והתפרסו על פני יומיים.
באמצע 2004 נפתח אתר iMusic, שמציע למכירה את כל אלבומי הלייבל ואלבומים נוספים בפורמט MP3.
לנענע דיסק חברת בת בשם "מימ", שהם ראשי תיבות של מוזיקה יהודית מקורית. תחת הלייבל מימ יצאו אלבומים לאהרון רזאל, עדי רן, אליעד אליהו ועוד.
נענע דיסק מופצת בישראל ובעולם באמצעות חברת התקליטים הליקון.
יהוד-מונוסון

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים ביהוד-מונוסון 29,689 תושבים (מקום 66 בדירוג רשויות מקומיות בישראל). האוכלוסייה גדלה בקצב גידול שנתי של ‎1.3%‏.   לפי נתוני הלמ"ס נכון לסוף 2017, ליהוד-מונוסון דירוג של 8 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 78.5%. השכר החודשי הממוצע של שכיר במשך שנת סוף 2016 היה 11,061 ש"ח (ממוצע ארצי: 8,913 ש"ח).

להלן גרף התפתחות האוכלוסייה ביישוב:
מתוך האוכלוסייה המאוחדת הנ"ל, אוכלוסייתה של העיר יהוד היא כ-22,600 תושבים ואילו אוכלוסייתה של נוה מונוסון היא כ-2,600 תושבים. מתוך הדירוג הכלכלי-חברתי המאוחד הנ"ל, הדירוג הכלכלי-חברתי של יהוד הוא גבוה-בינוני (7 מתוך 10) ואילו הדירוג הכלכלי-חברתי של נוה מונוסון הוא גבוה (9 מתוך 10).

הקמת העירייה

העירייה המאוחדת של יהוד ונוה אפרים הוקמה במהלך שנת 2004, על בסיס השלד המבני של עיריית יהוד הקודמת, תוך ביצוע קיצוצים רבים במצבת עובדי העירייה, סגירת מחלקות מקבילות במועצה המקומית נוה אפרים, ובמקביל כינון מינהלת הרובע בנוה מונוסון. העירייה החדשה החלה את דרכה בנקודת מוצא קשה, לאחר שירשה חובות של 200 מיליון ש"ח מעיריית יהוד ושל כ-7 מיליון ש"ח מהמועצה המקומית נוה אפריים. קוצצו עשרות עובדים, מבנה העירייה שונה מן היסוד והעירייה השיגה איזון תפעולי במקביל להנהגת תוכניות פיתוח רחבות היקף (אזור התעשייה - מבני הי-טק, תוכנית "לוגנו" לשיקום, חידוש ופיתוח לב יהוד ההיסטורית, פרויקט תמר בנוה מונוסון, מקב"ת גני יהודה והרחבת קריית הסביונים, פרויקט מגשימים, תוכנית אזור התעשייה והי-טק משולב עם רשות שדות התעופה בעקבות הפינוי הצפוי של בסיס חיל האוויר בצפון מתחם נתב"ג).
היוזמה להקמת העירייה בשנת 2003, נעוצה במדיניות משרד הפנים להשיג חיסכון בעלויות השירותים המוניציפליים במרחב בקעת אונו. לשם כך, במקום עיריית יהוד והמועצה המקומית נוה מונוסון, הוקמה עיריית-גג משותפת אף ששני היישובים אינם קשורים ביניהם ביום-יום ובתחילת התהליך הכוונה הייתה לאחד את נוה מונוסון עם קריית אונו, סביון, גני יהודה וגני תקוה. הלכה למעשה, עיריית-הגג מתפקדת כעירייתה של העיר יהוד ואילו תושבי נוה מונוסון, אשר נהנים מעצמאות חברתית-קהילתית במסגרת מינהלת מקומית בעלת מעמד סטטוטורי של ועד רובע עירוני, רוכשים ממנה שירותים מוניציפליים (טיפול אדמיניסטרטיבי של החינוך הפורמלי, רווחה, תחזוקת היישוב, מינהל הנדסה וגזברות). דגם מוניציפלי דו-רובדי זה נבנה במסגרת מדיניות משרד הפנים, לאחד רשויות. אימוץ מדיניות זו של שלטון מקומי דו-רובדי, בדומה למועצות האזוריות דהיום המכילות מספר ועדים מקומיים, קיבל ביטוי מוחשי ב הצעת-חוק העיריות, התשס"ו-2005 במסגרתה הוצע להקים "עיריות אזוריות" המכילות ועדים מקומיים או ועדי רובע עירוני, תוך שמירת אופיו העצמאי של כל יישוב ויישוב.

הנפקת איגרות חוב מוניציפליות

בשנת 2006 הנפיקה העירייה איגרות חוב מוניציפליות בשווי 100 מיליון ש"ח. מהלך זה התבסס על פעולות הייעול המעמיקות שננקטו בשנים 2004–2006 ותוכניות הפיתוח רבות המתבצעות בעיר, אשר יצרו דעה חיובית על העירייה בקהילה העסקית והממשלתית. הדבר התבטא באישורי שרי האוצר והפנים למהלך ההנפקה וכן בהענקת דירוג "+A" לאיגרות החוב של העירייה על ידי חברת המידרוג "מעלות".
מונאפיקון

מֻנאפִקוּן (ערבית: منافقون‎) הם אנשים אשר מוזכרים בקוראן ככאלו אשר כלפי חוץ מתנהגים ונראים כמוסלמים, בעוד שבתוך נפשם הוא מסתירים את העובדה שהם למעשה אינם מוסלמים, וזאת על מנת לפגוע בקהילה האסלאמית.
משמעותו המילולית של מושג זה היא "צבועים", או "דו-פרצופיים". 
צורת היחיד היא מֻנאפִק (منافق), והצביעות עצמה נקראת נִפאק (نفاق).
זמן מערכת

זמן מערכת במדעי המחשב ובתכנות, מיצג את מושג מעבר הזמן במערכות ממוחשבות. במובן זה הזמן כולל את זמן לוח השנה.
זמן מערכת נמדד על ידי שעון מערכת, שבדרך כלל מיושם על ידי ספירה פשוטה של מספר הפעימות שהתרחשו החל מנקודת זמן שרירותית מסוימת, הקרויה אפוק. לדוגמה מערכות יוניקס, ותואמות תקן POSIX, מגדירות את זמן המערכת כמספר השניות שחלפו מהאפוק של יוניקס, שהתרחש ב-1 בינואר 1970 בשעה 00:00:00, על פי תקן הזמן UT, לא כולל דקות מעוברות. מערכות שמיישמות את ממשק תכנות היישומים של חלונות, בגרסאות 64 ו-32 ביט, כמו  חלונות 9x ו-חלונות NT, מספקות את זמן המערכת הן על ידי SYSTEMTIME המיוצג כערך של -שנה/חודש/יום/שעה/דקה/שנייה/מילישנייה, והן על ידי FILETIME המיוצג כמספר הפעימות של 100 שברירי שנייה, החל מ-1 בינואר 1601 00:00:00 בתקן UT, כפי שחושב על ידי הלוח הגרגוריאני המקדים.
זמן מערכת ניתן להמרה לזמן לוח שנה אנושי,  והדבר מתבצע כדי שיהיה מובן יותר לאדם הממוצע. לדוגמה זמן היוניקס 1,000,000,000 שניות, החל מהאפוק של יוניקס, מומר לזמן לוח השנה, כ-9 בספטמבר 2001 בשעה 01:46:40 (UT).
ספריות של שגרות המטפלות בהמרות שכאלו, מתעסקות גם אם התאמות של אזורי זמן, שעוני קיץ, שניות מעוברות, ובהגדרות המקומיות של המשתמש. ישנן ספריות המבצעות פעולה הפוכה של המרת זמן לוח שנה אנושי לזמן מערכת.
סימביאן

סימביאן (Symbian OS) הייתה מערכת הפעלה לטלפונים סלולריים חכמים שפותחה על ידי נוקיה, המבוססת חלקית על קוד פתוח. המערכת תומכת בפלטפורמות x86 ו־ARM. רוב רובם של המכשירים החכמים של חברת נוקיה מבוססים על מערכת זו, וכן גם חלק ממכשירי סוני אריקסון, מוטורולה וסמסונג. גירסת הסימביאן האחרונה נקראה Symbian belle (סימביאן בל) והוכרזה בשנת 2012. לאחר המעבר של נוקיה ל־Windows Phone הופסקה התמיכה בסימביאן (בינואר 2014). באמצע 2014 נוקיה פיתחה מערכת הפעלה חדשה בשם z launcher המבוססת על אנדרואיד.

Symbian LTD

חברת Symbian LTD הוקמה ביוני 1998, בעקבות שותפות בין החברות אריקסון, נוקיה, מוטורולה ו-Psion. כיום נוקיה מחזיקה ב-56% ממניותיה, והצהירה בשנת 2008 כי בכוונתה לרכוש את כל מניות החברה. 
בפברואר 2011 הכריזה נוקיה, על זניחת מערכת ההפעלה במכשירים חדשים, ומעבר לשיתוף פעולה עם מיקרוסופט,  
להשקת מכשירי Windows Phone. נוקיה הבטיחה המשך תמיכה במערכת לפחות עד 2016.

סוגי מערכות הפעלה

ישנן שני סוגי מערכות הפעלה סימביאן נפוצות: האחת S60, הקיימת בטלפונים חכמים של נוקיה, סמסונג, סנדו, סימנס. והשנייה Symbian UIQ התומכת בשימוש במסכי מגע גדולים. היצרניות המשתמשות במערכת הפעלה זו הן סוני-אריקסון, מוטורולה ונוקיה.
לקראת סוף 2010 נוקיה השיקה את Nokia N8, מכשיר הדגל החדש שלה לרבעון הראשון של שנת 2011. במכשיר מופעלת הגרסה חדישה של סימביאן: Symbian^3.
בחודש הרביעי של שנת 2011 הכריזה נוקיה על שדרוג נוסף למערכת ההפעלה הקיימת - Anna, הכולל שינוי הממשק הקיים במערכת Symbian^3 (מקלדת QWERTY מלאה חדשה, שירותי הOvi Map והדפדפן הקיים).
כיום סימביאן סובלת מירידה רבה בפופולריות שלה, בעיקר עקב טיעונים כי זו מערכת מסורבלת, ובגלל הצלחת מתחרותיה אנדרואיד ומערכת ההפעלה של האייפון - iOS.
ב 1 בינואר בשנת 2014 נסגרה סופית התמיכה בסימביאן ,הטלפון החכם Nokia Pureview 808 הוא מכשיר הסימביאן האחרון ,נוקיה התמקדה בשיווק ופיתוח סדרת הטלפונים החכמים Lumia (לומיה) אשר כוללת את מערכת ההפעלה  Windows Phone של חברת מיקרוסופט וגם הכריזה על הטאבלט הראשון שלה, 
שגם היה חלק מסדרת ה-Lumia, הטאבלט כלל את מערכת ההפעלה Windows 8 RT של חברת מיקרוסופט. בחודש פברואר חברת נוקיה הכריזה על סדרת טלפונים חכמים (סמארטפונים) הכוללים את מערכת ההפעלה אנדרואיד של חברת גוגל -
הסדרה נקראה Nokia X והיא כללה כ-3 דגמים.
ארינס ג'וי ויקנס

ביוגרפיה

לאחר שסיימה את לימודי התואר השני בכלכלה באוניברסיטת שיקגו, לימדה במשך מספר שנים במכללה קטנה במסצ'וסטס. ב-1928 עברה לוושינגטון ועבדה במשרד האוצר הפדרלי, שם עסקה במדידת התפוקה התעשייתית של המדינה. ב-1933 עברה ללשכה לסטטיסטיקה של עבודה, שם עסקה במחקר על פרקטיקות עסקיות של מונופולים. ב-1940 קודמה לתפקיד מנהלת מחלקה, והובילה קבוצת מחקר שהתמקדה באמידת מחירים ויוקר המחיה. המחקר הוביל לפיתוח מדד המחירים לצרכן של ארצות הברית. בהמשך קודמה ויקנס לתפקיד סגן מנהל הלשכה, ואף מילאה בפועל את תפקיד מנהל הלשכה מספר פעמים, אם כי לא מונתה לתפקיד עצמו. ב-1955 הייתה האשה בעלת השכר הגבוה ביותר במגזר הציבורי בארצות הברית.

פרסים

ב-1937 נבחרה לחברת כבוד באיגוד האמריקני לסטטיסטיקה, וב-1952 נבחרה לנשיאת האיגוד. בשנת 1960 היא הייתה הסטטיסטיקאית הראשונה שקיבלה פרס הצטיינות לנשים בשירות הציבורי (בשנת 1965 פרס זה הוענק לדורותי מ. גילפורד).
ריכרד פון שוברט

תחילת הקריירה

פון שוברט נולד בפוזן ב-19 באפריל 1850 לתאודור ועמליה פון שוברט שהיו בעלי אחוזה בשלזיה. אחיו הגדול קונרד היה אף הוא גנרל לוטננט בצבא הגרמני, ולאחר מכן היה פוליטיקאי. בשנת 1867 התגייס פון שוברט לצבא הפרוסי, ולחם במלחמת פרוסיה צרפת. פון שוברט מילא בצבא תפקידי פיקוד ומטה. בשנת 1902 מונה למפקד הדיוויזיה ה-39, בשנת 1906 מונה למושל העיר אולם. ובשנת 1907 מונה למפקח על חיל התותחנים.

מלחמת העולם הראשונה ואחריתו

בפרוץ מלחמת העולם הראשונה מונה פון שוברט למפקד קורפוס המילואים ה-14 שהיה חלק מהארמייה השביעית ולחם בחזית המערבית. הקורפוס בפיקודו נטל חלק בקרב מילוז ולאחר מכן בקרב לורן. ב-18 בספטמבר 1914 מונה למפקד הארמייה השמינית, אך הוא לא פיקד על הארמייה הרבה זמן, ב-9 באוקטובר 1914 הודח פון שוברט עקב החלטתו על נסיגה. ב-27 באוקטובר 1914 מונה פון שוברט למפקד קורפוס המילואים ה-27 שהיה חלק מהארמייה הרביעית, ולחם עימה בקרב איפר הראשון ובקרב איפר השני. לאחר מכן לחם עם הקורפוס שבפיקודו בקרב שמפאן השני ובקרב על הסום.
ב-28 באוגוסט 1916 מונה למפקד הארמייה השביעית, וכן קיבל את העיטור פור לה מריט. ב-11 במרץ 1917 פרש פון שוברט מהפיקוד על הארמייה.
לאחר פרישתו התגורר פון שוברט במרבורג, שם התגורר עד מותו ב-13 במאי 1933.
קייסוקה

קייסוקה (ביפנית: ケイスケ) היא סוג של חידת היגיון שפורסמה על ידי ההוצאה לאור ניקולי.

חוקים

המשחק מתבצע על גבי טבלה מרובעת, אשר חלק מהתאים בה מושחרים. בנוסף, מחוץ לטבלה, ניתנים כמה ערכים מספריים, כמה מהם מוגדרים כמאונכים, וכמה מהם מוגדרים כמאוזנים.
המשחק פועל כמו תשבץ מספרים פשוט. המטרה היא למלא את התאים הריקים עם ספרות, כך שהערכים שניתנו יופיעו בטבלה בכיוון שצוין.

שיטות פתרון

הדרך הטובה ביותר להתחיל בפתירת קייסוקה היא לחפש ספרות מצטלבות בצירופים אפשריים בטבלה. לדוגמה, אם בטבלה ישנו רק מקום אחד בו מספר בעל 2 ספרות ומספר בעל 4 ספרות מצטלבים, ובין המספרים בעלי 2 ספרות ובעלי 4 ספרות ישנו רק צירוף אחד שמתאים לספרה בהצטלבות, בוודאות שאלו הם המספרים הנכונים להצבה במקום זה.
סמולנסק (כדורגל)

אצטדיון הקבוצה

הקבוצה מארחת את משחקיה באצטדיון ספרטק בעיר שנבנה בשנת 1959 ומכיל 12,500 מושבים.
אצטדיון משני נוסף בו הקבוצה מתאמנת הוא אצטדיון האקדמיה הממשלתית לספורט של סמולנסק, המכיל 2,000 מושבים. אצטדיון נוסף, המשמש בעיקר את קבוצות הנוער בעיר הוא אצטדיון סאפה, המכיל 3,500 מושבים.
ברנרד מיידוף

ביוגרפיה


מיידוף נולד למשפחה יהודית יוצאת פולין, רומניה ואוסטריה, בקווינס, ניו יורק בשנת 1938. אביו הוא ראלף מיידוף, שרברב וברוקר בבורסה ואמו סילביה, הוא השני מבין שלושה ילדים, סונדה ופטר. בתיכון הוא למד בתיכון Far Rockaway בקווינס וסיים בשנת 1965, לאחר מכן למד שנה באוניברסיטת אלבמה והיה חבר באחווה "Sigma Alpha Mu", הוא סיים את לימודיו באוניברסיטת הופסטרה בניו יורק ב-1960 עם תואר במדעי המדינה. ב-1960 הקים חברת מסחר עם הון עצמי של 5,000 דולר. חברת מסחר זו הייתה בין החברות המובילות בייסוד הנאסד"ק, גוף שמיידוף שימש בו לאחר מכן יושב ראש הדירקטוריון ויושב ראש מועצת המנהלים.
מיידוף כיהן גם בחבר המנהלים של בית הספר למנהל עסקים של ישיבה יוניברסיטי.
מיידוף היה פילנתרופ ידוע, שתרם כספים רבים לגופים שונים.

המשפט

משפטו של מיידוף נפתח מיד לאחר מעצרו. ב-12 במרץ 2009 הודה מיידוף ב-11 סעיפים, ובהם עדות שקר, הלבנת הון והונאה. ב-26 ביוני 2009 הורה בית המשפט על חילוט כל נכסיו של מיידוף ואשתו, עד סך של 177 מיליון דולרים, וב-29 ביוני נענה בית המשפט הפדרלי במנהטן לבקשת התביעה, וגזר על מיידוף 150 שנות מאסר.
בדצמבר 2010 התאבד בנו מארק. בספטמבר 2014 נפטר בנו השני, אנדרו מיידוף, ממחלת הסרטן.

גופים מעורבים

היקפה המשוער של ההונאה הגיע לכ-65 מיליארד דולר. בין הנפגעים בהונאה היו בנקים רבים מאירופה שהפסידו יותר מ-5 מיליארד דולר, משקיעים פרטיים מארצות הברית, פדרציות וארגוני צדקה יהודים כגוון יד שרה, נשות הדסה, ישיבה יוניברסיטי ועוד.
במרץ 2009 פורסם כי קיים חשד שהיקף ההונאה של מיידוף קטן הרבה יותר מחמישים מיליארד דולר, והוא עומד על פחות מעשרים מיליארד.

בתרבות

בשנת 2017 יצא לאקרנים סרט הדרמה האוטוביוגרפי "אשף השקרים" של HBO, העוסק בהונאתו של ברנרד מיידוף. את דמותו של מיידוף מגלם בסרט רוברט דה נירו, והסרט עוסק בעיקרו בתקופה שלאחר חשיפת ההונאה.
שי מיטשל

ביוגרפיה

מיטשל היא ילידת טורונטו, אונטריו שבקנדה. כבר כשהייתה ילדה התעניינה מיטשל באומנויות הבמה, ודיווחה להוריה שהיא מתכוונת לעסוק בהן בתור קריירה. מיטשל החלה ללמוד ריקוד בגיל חמש, כאשר היא וכמה מחברותיה לשיעור התחרו מול כמה קבוצות ריקוד אחרות מבתי ספר שונים.
בגיל עשר משפחתה של מיטשל עברה לונקובר, קולומביה הבריטית. כשנה לאחר המעבר, סוכנות דוגמנות בינלאומית ערכה ליהוק לדוגמניות בגיל ההתבגרות ובטרום גיל ההתבגרות. מיטשל הייתה אחת מהבנות שנבחרו. 
עד סוף שנות העשרה שלה, מיטשל הספיקה לדגמן לכמה קמפיינים שונים, שהתקיימו בין היתר בבנגקוק, הונג קונג וברצלונה. היא חזרה לטורונטו כדי ללמוד משחק. לאחר שחתמה על חוזה עם סוכנות שחקני תיאטרון, מיטשל הופיעה בדרמת הנעורים הקנדית "דגראסי: הדור הבא" והמשיכה לדגמן לקמפיינים שונים.
בשנת 2009, היא התארחה בפרק בסדרה "דגראסי", והופיעה בקליפ של שון פול לשיר "Hold My Hand".
בשנת 2010, החלה להופיע בתפקיד אמילי פילדס בסדרת הדרמה "שקרניות קטנות ויפות" מבית Freeform (לשעבר ABC Family), שאליה נבחנה במקור לתפקיד אמילי. באותה שנה היא הופיעה בארבעה פרקים בסדרה של "Disney XD" "ארון סטון", והתארחה בפרק בסדרה "רוקי בלו" ודגמנה לחברת הביגוד האמריקאית "אמריקן איגל אאוטפיטרס".
בינואר 2011 מיטשל חתמה על חוזה דוברות של "פנטן" עם "פרוקטר אנד גמבל". באותה שנה היא זכתה בפרס הוליווד הצעירים בקטגוריית "צוות השנה" על הסדרה "שקרניות קטנות". בשנת 2012, היא התארחה בפרק בסדרה "Glee". בשנת 2013, היא שיחקה את מריסה בסרט הקצר "Immediately Afterlife".
ביוני 2016 מיטשל הופיעה לצד ניק ג'ונאס בקליפ לשיר Under You.
במאי 2017 מיטשל הופיעה לצד לוגאן פול ולצד הלהקה why don't we בקליפ לשיר "help me help you".
ב-2019 מיטשל מגלמת את פיץ בסדרה "את" של נטפליקס.
ב-28 ביוני 2019 מיטשל הודיעה בחשבון האינסטגרם שלה שהיא בהיריון לאחר ששנה לפני כן איבדה את עוברה בהפלה. ב21 באוקטובר 2019 מיטשל ילדה את בתה הראשונה.